Un nou tip de credit pentru fermieri, anunțat de Guvern
- Iuliu Vlădescu
- 2 martie 2024, 09:46
Un nou tip de credit pentru agricultură a fost anunțat de Guvern, pe fondul protestelor făcute de fermieri, care durează de anul trecut.
Un nou tip de credit pentru fermieri a fost anunțat de Guvernul din Republica Moldova.
Ce este noul produs de creditare pentru fermieri
Pe fondul nemulțumirilor exprimate de fermieri, care au ieșit cu tractoarele să protesteze în stradă, în capitala Chișinău și la punctele de trecere a frontierei, autoritățile au elaborat un nou produs de creditare pentru sectorul agricol.
Noul credit pentru fermieri beneficiază de o garanție din partea statului, în valoare de 1,6 milioane de lei.
Noul produs de creditare va fi disponibil pentru toți agricultorii din Republica Moldova începând cu 15 martie, transmite agenția IPN.
Cum se poate lua noul credit pentru agricultură
Noul instrument de creditare a fost elaborat de Ministerul Agriculturii și Industriei Alimentare (MAIA) în colaborare cu Organizația pentru Dezvoltarea Antreprenoriatului (ODA).
Pentru crearea acestui nou produs bancar, autoritățile au consultat agricultorii, reprezentanții băncilor comerciale, specialiști din Ministerului Finanțelor și Inspectoratului Fiscal de Stat.
Produsul este destinat achiziției de mijloace circulante și este gândit ca un instrument de creditare permanent.
Care sunt condițiile noului credit pentru fermieri
MAIA mai anunță că, pentru a răspunde necesităților imediate ale fermierilor, au fost aprobate condiții speciale pentru primul an. Ulterior, condițiile vor fi modificate.
Dar pentru anul 2024, perioada de rambursare a creditului va fi de până 60 de luni. În anii următori durata creditului va fi ajustată la 36 de luni.
Perioada de garanție pentru anul 2024 va fi de până la 18 luni, iar ulterior se va restrânge la 12 luni.
Produsul de creditare pentru fermieri va deveni disponibil din 15 martie. Agricultorii interesați pot să se adreseze băncilor la care își au conturile pentru a accesa acest instrument financiar.
Reamintim că, de la 1 martie, producătorii de cereale pot solicita Creditul Agricol de Urgență, în valoare de 500 de mii lei, care le va permite să înceapă lucrările agricole de primăvară. Instrumentul de creditare a fost creat după ce sute de fermieri au protestat cu tractoarele și mașinile agricole la Chișinău sau în vama Leușeni.